ส่วนที่ 1

ข้อมูลสรุป (Executive Summary)

บริษัท 124 คอมมิวนิเคชั่นส จำกัด (มหาชน) (“บริษัท”) ก่อตั้งขึ้นในปี 2532
และแปรสภาพเป็นบริษัทมหาชน เมื่อวันที่ 19 พฤษภาคม 2548
บริษัทดำเนินธุรกิจที่ปรึกษาด้านการประชาสัมพันธ์และสื่อสารองค์กร โดยการวางแผน
การกำหนดยุทธศาสตร์ ยุทธวิธี
และการดำเนินการด้านประชาสัมพันธ์เพื่อให้บรรลุวัตถุประสงค์ที่ได้ตกลงกับลูกค้า ทั้งนี้
ลักษณะของการให้บริการที่ปรึกษาด้านประชาสัมพันธ์นั้นสามารถแบ่งได้เป็น 3 ลักษณะ ดังนี้

1.  ที่ปรึกษางานประชาสัมพันธ์องค์กรและสื่อสารการตลาด (Corporate Communications)
    เป็นการให้คำปรึกษาเกี่ยวกับการประชาสัมพันธ์ในการสื่อสารข้อมูลไปยังกลุ่มเป้าหมาย
    เพื่อสร้างภาพลักษณ์และทัศนคติที่ดีให้แก่องค์กร ซึ่งรวมถึงการประชาสัมพันธ์ผลิตภัณฑ์ (Brand
    Communications) และการสื่อสารการตลาด (Marketing Communications)
    เพื่อให้กลุ่มเป้าหมายรู้จักผลิตภัณฑ์และกระตุ้นให้เกิดผลทางการขาย ทั้งนี้
    สัดส่วนรายได้ของงานประชาสัมพันธ์องค์กรและสื่อสารการตลาดในปี 2548 ปี 2549 และปี
    2550 คิดเป็น ร้อยละ 62 ร้อยละ 95 และร้อยละ 95 ของรายได้รวม ตามลำดับ

2.  ที่ปรึกษางานประชาสัมพันธ์เพื่อการเข้าจดทะเบียนในตลาดหลักทรัพย์แห่งประเทศไทย (IPO
    Public Relations)
    เป็นการให้คำปรึกษาแก่บริษัทที่ต้องการเข้าจดทะเบียนในตลาดหลักทรัพย์ฯ
    เพื่อเผยแพร่ข้อมูลของบริษัทให้แก่นักลงทุนนักวิเคราะห์ และผู้ถือหุ้น
    ซึ่งจะเป็นสร้างมูลค่าเพิ่มให้แก่องค์กรและทำให้หลักทรัพย์ของบริษัทได้รับความสนใจจากนักลงทุนและนักวิเคราะห์
    โดยในระยะเวลา 7 ปีที่ผ่านมา บริษัทมีลูกค้าใช้บริการกว่า 34 ราย
    ในหลากหลายธุรกิจไม่ว่าจะเป็นธุรกิจเหล็ก ธุรกิจชิ้นส่วนยานยนต์ ธุรกิจอิเล็คโทรนิค
    ธุรกิจอาหาร ธุรกิจโทรคมนาคมและการสื่อสาร ธุรกิจการเงิน ธุรกิจอสังหาริมทรัพย์
    ธุรกิจพลังงาน และธุรกิจขนส่งมวลชน
    โดยสัดส่วนรายได้ของงานประชาสัมพันธ์เพื่อการเข้าจดทะเบียนในตลาดหลักทรัพย์ ในปี 2548
    ปี 2549 และปี 2550 คิดเป็นร้อยละ 34 ร้อยละ 2 และร้อยละ 1 ของรายได้รวม
    ตามลำดับ

3.  ที่ปรึกษางานประชาสัมพันธ์เพื่อนักลงทุน (Investor Relations)
    เป็นการให้คำปรึกษาเพื่อเผยแพร่ข้อมูล ผลการดำเนินงาน ข่าวสารต่างๆ
    ของบริษัทจดทะเบียนให้แก่นักลงทุน นักวิเคราะห์
    และผู้ถือหุ้นของบริษัทลูกค้าทราบข้อมูลอย่างสม่ำเสมอ
    ซึ่งจะช่วยให้หลักทรัพย์ได้รับความสนใจอย่างต่อเนื่อง
    สัดส่วนรายได้ของงานประชาสัมพันธ์เพื่อนักลงทุน ในปี 2548 ปี 2549 และปี 2550
    คิดเป็นร้อยละ 4 ร้อยละ 3 และร้อยละ 4 ของรายได้รวม ตามลำดับ

การให้บริการที่ปรึกษาประชาสัมพันธ์ข้างต้นยังครอบคลุมถึงการให้คำปรึกษาประชาสัมพันธ์ด้านต่างๆ
อาทิงานประชาสัมพันธ์เพื่อการแปลงสภาพองค์กร (Corporatization)
การบริหารประเด็นและการสื่อสารในภาวะวิกฤต (Issues and Crisis Management)
การประชาสัมพันธ์เพื่อการควบรวมกิจการ (M&A Communications) งานมวลชนสัมพันธ์
(Community Relations) งานสื่อมวลชนสัมพันธ์ (Media Relations) งานรัฐกิจสัมพันธ์
(Public Affairs) และงานประชาสัมพันธ์ภายในองค์กร (Workplace Communications)
เป็นต้น

โครงสร้างของรายได้ตามลักษณะของกิจกรรมที่ให้บริการได้เป็น 2 ลักษณะคือ

1.  รายได้จากการให้บริการที่ปรึกษาประชาสัมพันธ์
    รายได้ในส่วนนี้จะมีลักษณะเป็นสัญญาให้บริการที่มีระยะเวลาการให้บริการ
    และค่าบริการรายเดือนที่ชัดเจน (Retainer Fee) โดยบริษัทจะให้บริการให้คำปรึกษา
    และดำเนินงานตามแผนงานที่วางไว้ตามสัญญาให้บริการ ทั้งนี้
    สัดส่วนรายได้จากเป็นที่ปรึกษาประชาสัมพันธ์ ปี 2548 ปี 2549 และปี 2550 คิดเป็นร้อยละ
    38.32 ร้อยละ 21.10 และร้อยละ 21.76 ของรายได้รวม ตามลำดับ

2.  รายได้จากกิจกรรมสนับสนุนแผนงานประชาสัมพันธ์เชิงยุทธ์
    เพื่อสนับสนุนแผนงานประชาสัมพันธ์ที่ได้วางไว้ ได้แก่
    การจัดกิจกรรมส่งเสริมแผนงานประชาสัมพันธ์หรือส่งเสริมการตลาด
    การเผยแพร่ข้อมูลข่าวสารผ่านสื่อต่างประเทศ ซึ่งปัจจุบัน
    บริษัทได้ลงนามในสัญญาแต่งตั้งอย่างเป็นทางการจาก CNBC
    ให้เป็นผู้แทนในการวางกลยุทธ์ด้านการโฆษณาและการประชาสัมพันธ์ในต่างประเทศ
    ให้กับองค์กรเอกชนขนาดใหญ่ และเป็นผู้แทนแต่เพียงผู้เดียวในประเทศไทย
    สำหรับกลุ่มลูกค้าหน่วยงานภาครัฐและรัฐวิสาหกิจ ทั้งนี้
    สัดส่วนรายได้ของกิจกรรมสนับสนุนแผนงานประชาสัมพันธ์เชิงยุทธ์ ในปี 2548 ปี 2549 และปี
    2550 คิดเป็นร้อยละ 61.58 ร้อยละ 77.23 และร้อยละ 75.12 ของรายได้รวม ตามลำดับ

ทั้งนี้ บริษัทเน้นการให้บริการที่ปรึกษางานประชาสัมพันธ์เป็นหลัก
โดยมีงานสนับสนุนแผนงานประชาสัมพันธ์เชิงยุทธ์เป็นบริการเพื่อสนับสนุนการให้บริการที่ปรึกษางานประชาสัมพันธ์ของบริษัทให้มีประสิทธิภาพมากยิ่งขึ้น
เนื่องจากการให้บริการที่ปรึกษาประชาสัมพันธ์เป็นเสมือน
การวางกลยุทธ์องค์กรอย่างหนึ่งที่ต้องอาศัยความเชี่ยวชาญเฉพาะด้าน
จากนั้นจึงใช้การจัดกิจกรรมเข้าเสริมแผนประชาสัมพันธ์นั้นๆ
เพื่อให้บรรลุวัตถุประสงค์ที่ตั้งไว้กับลูกค้า จะเห็นได้ว่าการวางยุทธศาสตร์การประชาสัมพันธ์
เป็นต้นน้ำของกิจกรรมทั้งหลายที่จะเกิดขึ้นต่อไป กลุ่มลูกค้าของบริษัทมีทั้งภาครัฐและรัฐวิสาหกิจ
คิดเป็นร้อยละ 22.58 ของรายได้จากการให้บริการรวมในปี 2548 และร้อยละ 65.56
ของรายได้จากการให้บริการรวมในปี 2549 และร้อยละ11.34
ของรายได้จากการให้บริการรวมในปี 2550 และภาคเอกชน คิดเป็นร้อยละ 77.42
ของรายได้จากการให้บริการรวมในปี 2548 และร้อยละ 34.44
ของรายได้จากการให้บริการรวมในปี 2549 และร้อยละ 88.66
ของรายได้จากการให้บริการรวมในปี 2550

บริษัทเป็นบริษัทที่ปรึกษาด้านประชาสัมพันธ์ของคนไทย ที่มีอัตราการเติบโตอย่างต่อเนื่องตลอดเวลา
19 ปี ทำให้บริษัทมีความเชี่ยวชาญในด้านการประชาสัมพันธ์ในหลากหลายธุรกิจ
ไม่ว่าจะเป็นธุรกิจโทรคมนาคมและการสื่อสาร ธุรกิจการเงินและการธนาคาร ธุรกิจพลังงาน
ธุรกิจอุตสาหกรรมการผลิต ธุรกิจสินค้าอุปโภคและสินค้าบริโภค และธุรกิจอสังหาริมทรัพย์ ณ 29
กุมภาพันธ์ 2551 บริษัทมีงานที่ยังไม่ส่งมอบจำนวน 36.03 ล้านบาท ที่ผ่านมา
บริษัทได้สร้างสรรค์ผลงานที่มีคุณภาพ โดดเด่น
และเป็นที่ยอมรับจากกลุ่มลูกค้าทั้งที่เป็นภาครัฐบาลและภาคเอกชน ในปี2550
บริษัทได้รับมอบรางวัลเหรียญทองด้านการสร้างสรรค์และพัฒนาแคมเปญประชาสัมพันธ์ยอดเยี่ยม
ที่ก่อให้เกิดความสำเร็จในเชิงบวกไปทั่วโลก จากกลยุทธ์ประชาสัมพันธ์ “งานฉลองสิริราชสมบัติครบ
60 ปี พระบาทสมเด็จพระเจ้าอยู่หัว”
โดยมีตัวแทนจากสมาคมโฆษณาธุรกิจแห่งประเทศไทยเป็นผู้มอบรางวัล ในการประกาศรางวัลโฆษณา
“แอดแมน อวอร์ด แอนด์ ซิมโพเซียม 2007” นอกจากนั้นบริษัทได้รับการจัดอันดับจาก สถาบันวิจัย
โฮล์ม ประเทศสหรัฐอเมริกา ให้เป็นบริษัทประชาสัมพันธ์อันดับที่ 118 จาก 250
บริษัทประชาสัมพันธ์ที่ใหญ่ที่สุดในโลก เมื่อวันที่ 23 กรกฎาคม 2550 โดยสถาบันวิจัยดังกล่าว
ได้ทำการสำรวจจากบริษัทที่ปรึกษาประชาสัมพันธ์ทั่วโลก จำนวน 1,700 แห่ง
และมีบริษัทที่ได้รับการจัดอันดับจำนวน 250 แห่ง ซึ่ง PR124
เป็นบริษัทที่ปรึกษาประชาสัมพันธ์เพียงแห่งเดียวของประเทศไทยที่ได้รับการจัดอันดับในปีนี้
(www.holmesreport.com) และในปี 2544 บริษัทได้รับการจัดอันดับโดยนิตยสารพีอาร์วีค (PR
Week) ให้เป็น 1 ใน 15 บริษัทประชาสัมพันธ์ชั้นนำในภูมิภาคเอเชียแปซิฟิค นอกจากนี้
บริษัทยังมีเครือข่ายเพื่อทำประชาสัมพันธ์ทั่วโลก โดยผ่านพันธมิตรทางธุรกิจ 2 ราย ได้แก่
Ketchum และ Fleishman-Hillard ซึ่งถือเป็นบริษัทที่ให้บริการด้านประชาสัมพันธ์ชั้นนำของโลก

ปัจจัยความเสี่ยงที่สำคัญของบริษัท ได้แก่ ความเสี่ยงด้านการเมือง
ความเสี่ยงด้านการเก็บเงินจากลูกหนี้ค้างชำระเกินกำหนดไม่ได้ หรือล่าช้ากว่ากำหนด
ความเสี่ยงด้านการพึ่งพิงทรัพนยากรบุคคลที่มีความชำนาญเฉพาะทาง
ความเสี่ยงจากการแข่งขันและการเข้ามาดำเนินธุรกิจได้ง่ายของผู้ประกอบการรายใหม่

ปัจจุบัน หน่วยงานภาครัฐและภาคเอกชนหันมาให้ความสำคัญกับการประชาสัมพันธ์มากขึ้น
เพราะงานประชาสัมพันธ์มีประสิทธิผล ทำงานได้แนบเนียน กลมกลืน
ซึมลึกเหมือนน้ำซึมบ่อทรายสามารถทำงานและเข้าถึงกลุ่มเป้าหมายได้ในทุกเรื่อง
ประกอบกับภาวะการแข่งขันกันอย่างรุนแรงและพฤติกรรมผู้บริโภคที่เปลี่ยนไปในทิศทางที่ต้องการข้อมูลข่าวสารที่ถูกต้อง
และให้ความสำคัญของภาพลักษณ์ขององค์กรและผลิตภัณฑ์มากขึ้น
อีกทั้งการประชาสัมพันธ์ใช้ต้นทุนการดำเนินงานไม่สูงมากนักเมื่อเทียบกับการโฆษณา
จึงทำให้การประชาสัมพันธ์เข้ามามีบทบาทต่อการทำธุรกิจมากขึ้น ทั้งนี้ จะเห็นได้ว่า
หลายหน่วยงานหันมาให้ความสำคัญของงานประชาสัมพันธ์มากขึ้น
เพื่อสร้างภาพลักษณ์และทัศนคติที่ดีต่อองค์กรและตราสินค้า
จึงทำให้การขยายตัวของงานด้านประชาสัมพันธ์มีแนวโน้มการเติบโตเพิ่มขึ้นในอนาคต

โดยปกติบริษัทมีรายได้รวมเพิ่มขึ้นอย่างต่อเนื่องในปี 2548 มีรายได้183.20 ล้านบาท เพิ่มขึ้นเป็น
227.15 ล้านบาทในปี 2549 ส่วนในปี 2550 เป็นครั้งแรกที่รายได้ของบริษัทลดลงเหลือ 113.32
ล้านบาท
เนื่องจากความผันผวนทางเศรษฐกิจที่เกิดขึ้นในปีที่ผ่านมาทำให้ธุรกิจทั่วไปชะลอการใช้จ่ายเงินลงอย่างมาก
พร้อมกับความไม่แน่นอนทางการเมืองทำให้โครงการประชาสัมพันธ์ภาครัฐต่างๆเลื่อนและยกเลิกการดำเนินงานออกไป
ส่งผลให้กำไรสุทธิของบริษัทที่เคยเพิ่มขึ้นอย่างต่อเนื่องจากปี 2548 เป็น 30.04 ล้านบาท
และเพิ่มขึ้นเป็นกำไรสุทธิ 30.78 ล้านบาทในปี 2549 กลายเป็นขาดทุนสุทธิ 48.94 ล้านบาทในปี
2550

บริษัทมีสินทรัพย์ ณ สิ้นปี 2548 ถึง ณ สิ้นปี 2550 เท่ากับ 162.10 ล้านบาท 175.07 ล้านบาท
และ 85.84 ล้านบาทตามลำดับ หนี้สินรวมของบริษัท ณ สิ้นปี 2548 ถึง ณ สิ้นปี 2550 เท่ากับ
25.29 ล้านบาท และ 29.96 ล้านบาทและ 12.19 ล้านบาทตามลำดับ
บริษัทไม่มีเงินกู้ยืมจากสถาบันการเงินเนื่องจากมีกระแสเงินสดและสภาพคล่องเพียงพอจากผลการดำเนินงานที่เติบโตอย่างต่อเนื่อง
ส่วนของผู้ถือหุ้นของบริษัท ณ สิ้นปี 2548 ถึง ณ สิ้นปี 2550 เท่ากับ 136.81 ล้านบาท และ
145.11 ล้านบาท และ 73.65 ล้านบาท ตามลำดับ ปัจจุบัน บริษัทมีทุนจดทะเบียน 45.00
ล้านบาท และทุนชำระแล้ว 45.00 ล้านบาท โดยแบ่งเป็นหุ้นสามัญ 45 ล้านหุ้น มูลค่าที่ตราไว้หุ้นละ
1.00 บาท ผู้ถือหุ้นรายใหญ่ของบริษัท ได้แก่ กลุ่มนายนิมิตร หมดราคี ซึ่งถือหุ้นร้อยละ 32.14
ของทุนชำระแล้ว นางสาวจิรา แสงอุทัย ถือหุ้นร้อยละ 14.69 ของทุนชำระแล้ว
และผู้ถือหุ้นรายย่อย ถือหุ้นร้อยละ 53.17 ของทุนชำระแล้ว